PATVIRTINTA

 Klaipėdos Prano Mašioto progimnazijos

 direktoriaus 2020-04-06

 įsakymu Nr.V-17-1

**KLAIPĖDOS PRANO MAŠIOTO PROGIMNAZIJOS**

**VIRTUALAUS BENDRAVIMO IR DARBO**

**NUOTOLINIO MOKYMOSI PAMOKOSE**

**TAISYKLĖS**

1. Svarbiausia taisyklė nuotolinio mokymosi pamokose – pagarba vienas kitam.

2. Virtualioje pamokoje mokinys dalyvauja realiame laike, realiu vaizdu savo ekrane, išjungtu mikrofonu (įsijungia mikrofoną tik mokytojui leidus).

3. Prieš vaizdo pamoką mokinys užtikrina savo tvarkingą išvaizdą (drabužiai, plaukai), tinkančią oficialiam bendravimui. Darbo vieta tvarkinga, kambaryje neturėtų matytis išmėtytų daiktų ir kitų dėmesį trikdančių dalykų.

4. Mokiniai į vaizdo pamoką prisijungia likus 5 minutėms iki pamokos pradžios; savo dalyvavimą pamokoje patvirtina įjungdami vaizdo kamerą. Pasibaigus vaizdo pamokai nedelsiant atsijungia.

5. Mokinys pamokų metu negali užsiimti pašaliniais, su pamoka nesusijusiais darbais, kita veikla (valgyti, gerti, kalbėtis su kitais asmenimis, susirašinėti žinutėmis su klasės draugais ar kitaip trukdyti nuotolinę pamoką).

6. Už netinkamą ar piktybišką elgesį mokinys yra pašalinamas iš virtualios pamokos. Mokytojas apie tai informuoja klasės vadovą ir mokinio tėvus (globėjus).

7. Draudžiama vartoti trumpinius, necenzūrinius žodžius (keiktis ar kitaip nepagarbiai kalbėti), tyčiotis ir įžeidinėti kitus asmenis.

8. Draudžiama kelti į internetą nuotraukas, vaizdo įrašus be juose vaizduojamų žmonių sutikimo.

9. Mokiniui draudžiama perduoti savo prisijungimo prie elektroninio dienyno, Teams ar kitų

paskyrų slaptažodžius pašaliniams (tretiems) asmenims.

10. Mokiniui draudžiama jungtis į kitų klasių ar grupių virtualias, nuotolines pamokas.

11. Griežtai draudžiama filmuoti, fotografuoti vaizdo pamoką.

12. Nuotolinio mokymosi metu visiems privaloma laikytis etikos principų, asmens duomenų, autorinių teisių apsaugos reikalavimų. **Už virtualioje erdvėje atliktus neteisėtus veiksmus, neteisėtus prisijungimus prie progimnazijos virtualios mokymosi aplinkos (Teams, elektroninio dienyno ir kt.) ar neteisėtą elektroninių duomenų perėmimą ir panaudojimą užsitraukia baudžiamąją atsakomybę.**

13. Mokytojai / pagalbos mokiniui specialistai laikosi bendro susitarimo: pastebėję virtualioje mokymosi aplinkoje Teams pamokose / pratybose / neformaliojo švietimo veiklose / klasės valandėlėse patyčias, netinkamą, nepagarbų mokinio elgesį nedelsiant reaguoja, fiksuoja ir informuoja progimnazijos socialinį pedagogą / klasės vadovą / administraciją. **Administracija turi teisę kreiptis į teisėsaugos institucijas dėl viešosios tvarkos pažeidimo viešojoje erdvėje.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**